बिछुड़ते समय दो ही चीजें साथ होती हैं। आँख में आँसू और पैरों में आंधी। आँख के आंसू कुछ देखने नहीं देते और पैरों की आंधी कहीं थमने नहीं देती। जीवन के किसी न किसी मोड़ पर हम सभी ने अनुभव किया है इसे। अपनों का सानिध्य पाया है फिर खोने या दूर होने का दुःख भी सहा है…कभी-कभी तो फिर कभी न मिल पाने के विषाद और निराशा में घिरकर। जब यह दुःख जीवन का अभिन्न हिस्सा है तो लेखनी का यह अंक इसी पर क्यों नहीं…विशेषकर सितंबर के महीने में, जब श्राद्ध शुरु होते हैं, जब पतझण शुरु होता है, जब अंधेरा शुरु होता है…क्योंकि अंधेरे में घिरकर ही तो रौशनी तलाशते हैं, तलाश पाते हैं।